Shavkat Mirziyoev amaliy tashrif bilan mamlakatimizda bo`lib turgan Qozog`iston Bosh vaziri Alixan Smailovni qabul qildi

11 fevral kuni O`zbekiston Respublikasi Prezidenti Shavkat Mirziyoev amaliy tashrif bilan mamlakatimizda bo`lib turgan Qozog`iston Respublikasi Bosh vaziri Alixan Smailovni qabul qildi.
O`zbekiston bilan Qozog`iston o`rtasidagi ko`p qirrali hamkorlik munosabatlarini yanada rivojlantirish va kengaytirish masalalari muhokama qilindi.
Uchrashuv avvalida Bosh vazir Alixan Smailov davlatimiz rahbariga Qozog`iston Respublikasi Prezidenti Qasim-Jomart Toqaevning salomi va eng ezgu tilaklarini etkazdi.
O`tgan yil dekabr oyidagi sammitda O`zbekiston va Qozog`iston etakchilari erishgan kelishuvlarning amalga oshirilishini ta`minlash borasida ikki mamlakat hukumatlari tomonidan qabul qilinayotgan choralar ko`rib chiqildi.
Tovar ayirboshlash hajmini orttirish va uning ko`rsatkichlari muvozanatli bo`lishiga erishish uchun qulay shart-sharoitlar yaratish, yangi sanoat kooperasiyasi va logistika markazlari tashkil etishni jadallashtirish, suv, energetika va transport-kommunikasiya sohalarida o`zaro manfaatli hamkorlikni kengaytirish, hududlararo muloqotlar va madaniy-gumanitar almashinuvni faollashtirish masalalariga alohida e`tibor qaratildi.